TARYBOS SPRENDIMAS
2004 m. spalio 21 d.
pradėti derybas dėl susitarimo, susijusio su piniginiais santykiais su Andoros Kunigaikštyste
(2004/750/EB)
EUROPOS SĄJUNGOS TARYBA,
atsižvelgdama į Europos bendrijos steigimo sutartį,
atsižvelgdama į 2004 m. gegužės 11 d. Tarybos sprendimą 2004/548/EB dėl pozicijos, kurios turi laikytis Bendrija dėl susitarimo, susijusio su piniginiais santykiais su Andoros Kunigaikštyste (1), ypač į jo 8 straipsnį,
atsižvelgdama į Komisijos rekomendaciją (2),
atsižvelgdama į Europos centrinio banko nuomonę (3),
kadangi:
(1)
Derybos su Andoros Kunigaikštyste (toliau - Andora) dėl susitarimo dėl piniginių reikalų turėtų būti pradėtos tik įvykdžius būtinas sąlygas. Anksčiau abiejų šalių inicijuotas susitarimas dėl pajamų iš santaupų apmokestinimo ir Andoros įsipareigojimas ratifikuoti tokį susitarimą iki su Bendrija suderintos datos turėtų būti tokių sąlygų dalis.
(2)
Andora ir Komisija 2004 m. liepos 1 d. inicijavo susitarimą, numatantį priemones, lygiavertes nustatytosioms 2003 m. birželio 3 d. Tarybos direktyvoje 2003/48/EB dėl palūkanų, gautų iš taupymo pajamų, apmokestinimo (4).
(3)
2004 m. liepos 1 d. Andoros ambasadorės Bendrijoje verbaline nota Andora įsipareigojo tokį susitarimą ratifikuoti iki 2005 m. balandžio 30 d. Ši data Bendrijai yra priimtina.
(4)
Jeigu Andora iki sutartos datos neratifikuotų susitarimo dėl pajamų iš santaupų apmokestinimo, derybos dėl piniginio susitarimo būtų sustabdytos iki to susitarimo ratifikavimo,
NUSPRENDĖ:
Vienintelis straipsnis
Būtinos sąlygos pradėti derybas su Andoros Kunigaikštyste dėl susitarimo dėl piniginių reikalų, nustatytos Sprendimo 2004/548/EB dėl pozicijos, kurios turi laikytis Bendrija dėl susitarimo, susijusio su piniginiais santykiais su Andoros Kunigaikštyste, 8 straipsnyje, buvo įvykdytos.
Komisija informuos Andoros Kunigaikštystę apie Bendrijos pasirengimą sudaryti susitarimą dėl piniginių reikalų ir pasiūlys pradėti derybas dėl to susitarimo.
Priimta Liuksemburge, 2004 m. spalio 21 d.